  Виталий Пронин Кизнер Ёрослэсь данзэ утёз Кизнер ёрос муниципал кылдытэтын ужасьёс пӧлысь тужгес устозэ бырйизы, вормись мыноз Ижевскын ортчоно вожвылъяськонэ.Муниципал кылдытэтын ужасьёс тужгес устозэ арлы быдэ шараяло. Туэ кык мурт пыриськиз: информатизация ёзысь специалист-эксперт Вера Кулакова но ёрос йырлэн юрттӥсез Елена Кумаева. Кыкназы ик рос-прос тодматӥзы быдэсъяно уженызы, вормонъёссы но кыкназылэн ик трос ини. Шаерысьтымы муниципал кылдытэтын ужасьёслэн вожвылъяськоназы пыриськыны но Кизнер ёрослэсь данзэ утьыны шуд усиз Елена Кумаевалы.Пичи Пурга Дась ни тулыслы Сӥзьыл бусы ужъёс йылпумъяськем бере ик гурт удысын ужасьёс тулыслы дасяськыны кутско.Гырон-кизён вакытэ трактор-машинаос медаз тӥяське шуыса, толлы соосты вӧяса, ӟеч-ӟеч тупатъяса кельто. Ёрос администрациын кылдытэм комиссия 30-тӥ октябре шараяз толлы ӟеч дасяськем хозяйствоосты: Киров нимо, «Первый май» но «Уромское». Умоен пусъемын «Югдон», «Рассвет» но «Родина» СПК-ос, нош УАССР-лы 10 ар нимо, «Восход» но «Аксакшур» хозяйствоосын техниказэс толлы дасян азьланьтӥське на.Вотка 114 метръем выж Вотка ёросысь Сива шур вамен лэсьтэм выжез 29-тӥ октябре сӥё-дано усьтӥзы.2 ар талэсь азьло чакламын вал выль выж пуктыны. Лэсьтӥськон ужъёсты 16 толэзь куспын быдэстӥзы. 114 метр кыстӥськись выжез сиё-дано усьтон ужрадэ шаерысьтымы кивалтӥсьёс но вуылӥзы. Кызьы пусйиз ёрослэн йырыз Андрей Русинов, ёрослэн вордскем нуналэзлы тужгес бадӟым кузьым луиз выж. Азьпалан лэсьтоно на Ольхово но Перевозной гуртъёс куспысь сюресэз но Сива шур вамен Воткаез Гавриловкаен герӟась выжез.Шаркан Г. Верещагин нимо премия Витетӥ арзэ Шаркан ёросын Г. Верещагин нимо премия сёто.«Удмурт Кенеш» огазеяськонлэн ёросысь ёзэз 2010-тӥ арын ёрос администрация азе ӵектонэн потӥз, удмуртлыкез ӝутонэ мыло-кыдо пыриськись муртъёсты Г. Верещагин нимо премиен пусъёно шуыса. Туэ сое сётӥзы Шаркан школаысь удмурт кылъя но литературая дышетӥсьлы Алевтина Лебедевалы. Нылпиосты визьнодан удысын со 30 арлэсь ятыр тырше, мыло-кыдо пыриське общественной уже.Кез Кылдӥз кема витем парк Кылем арня пумын ёрос центрын калыклы шутэтскон инты кылдӥз.2012-тӥ арын Кезын радъямын вал пу скульптураос лэсьтонъя 11-тӥ фестиваль. Усточиос 15 скульптураосты Кезысь культурая юрт котыре пуктӥзы. Но ӟоскыт интыысь соосты адӟись но ӧй вал кадь. Культура удысын ужасьёс сюлмаськемен, кылдӥз «Шунды» проект. Туэ со 120 сюрс манет грант утӥз, коньдон висъяз шаерысьтымы Нациосын ужан политикая министерство. Табере пу скульптураос вӧл-вӧл интые пуксизы, котькудӥз борды гожтэмын, кин сое лэсьтӥз но кызьы со нимаське. Парке пырон доры ик нимысьтыз пул шуккемын, отчы гожтэмын Кез ёросысь дано адямиослэн нимъёссы. Ужрадэз усьтон нуналэ паркын нырысетӥ сюан ортчиз.Юкаменск Пиосты визьнодан Юкаменскысь школае люкаськылӥзы ёросысь 10-тӥ-11-тӥ классъёсын дышетскись пиос.Вераськон мынӥз Атыкай музъеммес утён сярысь. 36 пиос азьын вераськиз Красногорск но Юкаменск ёросъёсъя военкоматэн кивалтӥсь Сергей Пыхтеев. Сергей Леонидович школаез йылпумъяны дасяськись пиосты азьпал улонзы сярысь малпаськыны куриз, военной вузъёсын но отчы пырон амалъёсын тодматӥз. Туала вакытэ армие ветлон но военной луон - бадӟым дан. Пиосты, ӟеч дышетскыны курем сяна, мугорзэс кыдатон сярысь но сюлмаськыны косӥз.Эгра Данъян пул выльдӥськиз 2-тӥ ноябре Эграысь «Нефтяник» культурая юртын «Вордскем шаере - Удмуртия» ужрад ортчиз.Со сӥземын вал Удмуртия кунлык басьтон дырысен 95 ар тырмонлы но Калык огазеяськон нуналлы. Залэ люкаськем калыкез ӟечкылазы Эгра ёрослэн йырыз Валерий Прохоров, ёрос администрацилэн йырыз Пётр Перевощиков но Кун Кенешлэн Тӧроезлэн воштӥсез Софья Широбокова. Ӟеч ужась 24 муртлэн но 3 коллективлэн туспуктэмъёссы ёрослэн Данъян пул вылаз пыртэмын. Озьы ик арлы быдэ тужгес адӟем карымон муртъёслы сёто «Ёрослэн дано адямиез» ним. Туэ сое басьтӥзы Мазьги гуртысь писатель Константин Емельянов но Эгра больницаысь врач Юрий Васильев.Сюмси Лекшур выжыкыл Сюмсиысь библиотекаын ужасьёс шаертодонъя кружоке ветлӥсь пиналъёсты ёросысьтызы тужгес чебер интыосын тодмато.Таяз учыре нылпиос вуылӥзы Лекшуре. Куноосты пумитазы удмурт сям-йылолъя: кырӟаса-вераса, арганэн шудыса но ческыт перепеч веръятыса. Лекшурысь библиотекаын ужась Надежда Попова гуртлэн кылдэмез сярысь мадиз, нош гуртысь шаертодонъя музеен кивалтӥсь Лидия Максимова вашкала арбериосын тодматӥз. Нылпиослы вунонтэм кылёз «Лекшур выжыкыл» шутэтскон базае вуылэмзы. Солэн кивалтӥсез Николай Максимов пӧйшуран но чорыган сярысь вераз, нылпиосты куноятӥз пӧсь табанен. Максимов доры вуылэм пиналъёс асьсэос лэсьтӥзы дэмдор. Дасяз Валентина Кутузова  Теги: ёросъёс  